Osteoporose – at knoglerne er blevet svagere – mærkes ikke. Ofte bliver tilstanden opdaget ved en tilfældighed, fordi en patient oplever smerter eller pludselige brud. Det er meget almindeligt, at en person med knogleskørhed har opsøgt egen læge i forbindelse med uforklarlige rygsmerter. Her har nærmere undersøgelser så afsløret, at der er tale om sammenfald i ryggen grundet osteoporose.
Det er typisk kvinder i eller efter overgangsalderen, som rammes af lidelsen, fordi østrogenniveauet falder. Osteoporose har også en genetisk komponent, hvilket vil sige, at den ofte går i arv fra mor til datter.